Document ID: 31992R3577

Reference:
EUR-Lex - 31992R3577 - EL
Avis juridique important
|
31992R3577
Κανονισμός (ΕΟΚ) αριθ. 3577/92 του Συμβουλίου της 7ης Δεκεμβρίου 1992 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές- καμποτάζ)
Επίσημη Εφημερίδα αριθ. L 364 της 12/12/1992 σ. 0007 - 0010 Φινλανδική ειδική έκδοση: Κεφάλαιο 6 τόμος 3 σ. 0203  Σουηδική ειδική έκδοση: Κεφάλαιο 6 τόμος 3 σ. 0203
ΚΑΝΟΝΙΣΜΟΣ (ΕΟΚ) αριθ. 3577/92 ΤΟΥ ΣΥΜΒΟΥΛΙΟΥ  της 7ης Δεκεμβρίου 1992  για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές-καμποτάζ)ΤΟ  ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 84 παράγραφος 2,  την τροποποιημένη πρόταση της Επιτροπής (1),  τις γνώμες του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, στις 12 Ιουνίου 1992, το Ευρωπαϊκό Κοινοβούλιο ενέκρινε ψήφισμα για την ελευθέρωση του θαλάσσιου καμποτάζ και τις οικονομικές και κοινωνικές συνέπειες-  ότι, σύμφωνα με το άρθρο 61 της συνθήκης, η ελεύθερη κυκλοφορία των υπηρεσιών στον τομέα των θαλάσσιων μεταφορών, διέπεται από τις διατάξεις του τίτλου που αναφέρεται στις μεταφορές-  ότι η κατάργηση των περιορισμών στην παροχή υπηρεσιών θαλάσσιων μεταφορών εντός των κρατών μελών είναι αναγκαία για την εγκαθίδρυση της εσωτερικής αγοράς- ότι η εσωτερική αγορά περιλαμβάνει ένα χώρο στον οποίο εξασφαλίζεται η ελεύθερη κυκλοφορία των  εμπορευμάτων, των προσώπων, των υπηρεσιών και των κεφαλαίων-  ότι, κατά συνέπεια, η ελεύθερη κυκλοφορία των υπηρεσιών πρέπει να εφαρμοστεί στις θαλάσσιες μεταφορές εντός των κρατών μελών-  ότι της ελευθερίας αυτής πρέπει να επωφεληθούν οι πλοιοκτήτες της Κοινότητας που εκμεταλλεύονται σκάφη που είναι νηολογημένα σε κράτος μέλος και φέρουν τη σημαία του, είτε είναι παράκτιο είτε όχι  ότι η ελευθερία αυτή θα επεκταθεί στα σκάφη που θα νηολογηθούν και στο EUROS αφότου εγκριθεί το νηολόγιο αυτό-  ότι, προς αποφυγή στρεβλώσεων του ανταγωνισμού, οι πλοιοκτήτες της Κοινότητας που κάνουν χρήση της ελεύθερης κυκλοφορίας των υπηρεσιών ενδομεταφορών πρέπει να τηρούν όλες τις προϋποθέσεις εκτέλεσης ενδομεταφορών στο κράτος μέλος όπου είναι νηολογημένα  τα σκάφη τους- ότι οι πλοιοκτήτες της Κοινότητας που εκμεταλλεύονται σκάφη νηολογημένα σε κράτος μέλος, οι οποίοι δεν δικαιούνται να εκτελούν ενδομεταφορές στο κράτος αυτό, πρέπει ωστόσο να επωφεληθούν από τον παρόντα κανονισμό επί μια μεταβατική  περίοδο-  ότι η πραγμάτωση της ελευθερίας αυτής πρέπει να είναι σταδιακή και όχι κατ' ανάγκην ενιαία για όλες τις παρεχόμενες υπηρεσίες, λαμβανομένων υπόψη της φύσεως ορισμένων ειδικών υπηρεσιών και του μεγέθους της προσπάθειας που θα πρέπει να υποστούν ορισμένες  οικονομίες της Κοινότητας που εμφανίζουν διαφορές ανάπτυξης-  ότι η παροχή δημοσίων υπηρεσιών που συνεπάγονται ορισμένα δικαιώματα και υποχρεώσεις για τους ενδιαφερόμενους πλοιοκτήτες μπορεί να δικαιολογηθεί προκειμένου να διασφαλιστεί η τακτική και επαρκής παροχή υπηρεσιών μεταφορών από, προς και ανάμεσα σε νησιά  υπό την προϋπόθεση ότι δεν γίνεται διάκριση με βάση την ιθαγένεια ή τη διαμονή-  ότι πρέπει να θεσπιστούν διατάξεις προκειμένου να μπορούν να λαμβάνονται μέτρα διασφάλισης σε ορισμένες αγορές θαλάσσιων μεταφορών που παρουσιάζουν σοβαρές διαταραχές ή σε επείγουσες περιπτώσεις- ότι πρέπει, για το σκοπό αυτό, να εισαχθούν οι κατάλληλες  διαδικασίες λήψης αποφάσεων-  ότι, ενόψει της ανάγκης να διασφαλισθεί η ομαλή λειτουργία της εσωτερικής αγοράς και των δυνατών αναπροσαρμογών με γνώμονα την αποκτουμένη εμπειρία, η Επιτροπή πρέπει να υποβάλει έκθεση περί της εφαρμογής του παρόντος κανονισμού καθώς και τις τυχόν  αναγκαίες συμπληρωματικές προτάσεις,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Από την 1η Ιανουαρίου 1993, εφαρμόζεται η ελεύθερη κυκλοφορία υπηρεσιών θαλάσσιων μεταφορών εντός κράτους μέλους (θαλάσσιες ενδομεταφορές-καμποτάζ) για τους πλοιοκτήτες της Κοινότητας των οποίων τα σκάφη είναι νηολογημένα σε κράτος μέλος και  φέρουν τη σημαία του, υπό τον όρο ότι τα σκάφη αυτά πληρούν όλες τις προϋποθέσεις που απαιτούνται για να εκτελούν ενδομεταφορές στο εν λόγω κράτος μέλος, περιλαμβανομένων και των σκαφών των νηολογημένων στο EUROS, αφότου το Συμβούλιο εγκρίνει το εν λόγω  νηολόγιο.  2. Κατά παρέκκλιση, η εφαρμογή της παραγράφου 1, σύμφωνα με την οποία τα σκάφη οφείλουν να πληρούν όλες τις προϋποθέσεις που απαιτούνται για να εκτελούν ενδομεταφορές στο κράτος μέλος όπου θα είναι τότε νηολογημένα, αναστέλλεται προσωρινά μέχρι τις 31  Δεκεμβρίου 1996.  Άρθρο 2  Για τους σκοπούς του παρόντος κανονισμού:  1. Ως "υπηρεσίες θαλάσσιων μεταφορών εντός κράτους μέλους (θαλάσσιες ενδομεταφορές-καμποτάζ)" νοούνται οι υπηρεσίες που παρέχονται κατά κανόνα έναντι αμοιβής και περιλαμβάνουν ειδικότερα:  α) θαλάσσιες ενδομεταφορές μεταξύ ηπειρωτικών λιμένων: τις θαλάσσιες μεταφορές επιβατών ή εμπορευμάτων μεταξύ λιμένων της ηπειρωτικής χώρας ή του κυρίου εδάφους ενός και του αυτού κράτους μέλους χωρίς προσεγγίσεις σε νησιά-  β) υπηρεσίες εφοδιασμού "off-shore": τις θαλάσσιες μεταφορές επιβατών ή εμπορευμάτων μεταξύ οποιουδήποτε λιμένα κράτους μέλους και εγκαταστάσεων ή κατασκευών στην υφαλοκρηπίδα αυτού του κράτους μέλους-  γ) θαλάσσιες ενδομεταφορές μεταξύ λιμένων σε νησιά: τις θαλάσσιες μεταφορές επιβατών ή εμπορευμάτων μεταξύ:  - λιμένων της ηπειρωτικής χώρας και λιμένων ενός ή περισσότερων νησιών ενός και του αυτού κράτους μέλους,  - λιμένων των νησιών ενός και του αυτού κράτους μέλους.  Η Θέουτα και η Μελίλια θεωρούνται ομοίως λιμένες νησιών-  2. Ως "πλοιοκτήτες της Κοινότητας" νοούνται:  α) οι υπήκοοι κρατών μελών που είναι εγκατεστημένοι σε κράτος μέλος σύμφωνα με τη νομοθεσία του και ασκούν ναυτιλιακές δραστηριότητες-  β) οι ναυτιλιακές εταιρείες που είναι εγκατεστημένες σύμφωνα με τη νομοθεσία κράτους μέλους και των οποίων ο κύριος τόπος επαγγελματικής δραστηριότητας βρίσκεται, και ο πραγματικός έλεγχος ασκείται, σε κράτος μέλος  ή  γ) οι υπήκοοι κράτους μέλους που είναι εγκατεστημένοι εκτός Κοινότητας ή οι ναυτιλιακές εταιρείες που είναι εγκατεστημένες εκτός Κοινότητας οι οποίες ελέγχονται από υπηκόους κράτους μέλους, υπό την προϋπόθεση ότι τα σκάφη τους είναι νηολογημένα σε  κράτος μέλος και φέρουν τη σημαία του, σύμφωνα με τη νομοθεσία του-  3. Ως "σύμβαση ανάθεσης δημόσιας υπηρεσίας" νοείται μια σύμβαση που συνάπτεται μεταξύ των αρμόδιων αρχών ενός κράτους μέλους και ενός πλοιοκτήτη της Κοινότητας με σκοπό να παρέχονται στο κοινό επαρκείς υπηρεσίες μεταφορών.  Η σύμβαση ανάθεσης δημόσιας υπηρεσίας μπορεί ιδιαίτερα να περιλαμβάνει:  - υπηρεσίες μεταφορών που να ανταποκρίνονται σε καθορισμένα πρότυπα συνέχειας, τακτικής εξυπηρέτησης, μεταφορικής ικανότητας και ποιότητας,  - συμπληρωματικές υπηρεσίες μεταφορών,  - υπηρεσίες μεταφορών με καθορισμένα κόμιστρα και υποκείμενες σε ειδικούς όρους, ιδίως για ορισμένες κατηγορίες επιβατών ή για ορισμένες συνδέσεις,  - προσαρμογές των υπηρεσιών σε πραγματικές ανάγκες-  4. Ως "υποχρεώσεις παροχής δημόσιας υπηρεσίας" νοούνται οι υποχρεώσεις τις οποίες οι εν λόγω πλοιοκτήτες της Κοινότητας, αν ελάμβαναν αποκλειστικά υπόψη τα δικά τους εμπορικά συμφέροντα, δεν θα αναλάμβαναν στην ίδια έκταση ή με τους αυτούς όρους-  5. Ως "σοβαρή διαταραχή της εσωτερικής αγοράς μεταφορών" νοείται η εμφάνιση στην αγορά συγκεκριμένων προβλημάτων αυτής της αγοράς τα οποία:  - θα οδηγήσουν κατά πάσα πιθανότητα σε σοβαρό και, ενδεχομένως, διαρκές πλεόνασμα προσφοράς σε σχέση με τη ζήτηση.  - οφείλονται σε δραστηριότητες θαλάσσιων ενδομεταφορών ή επιδεινώνονται από αυτές και  - συνιστούν σοβαρή απειλή για την οικονομική σταθερότητα και επιβίωση σημαντικού αριθμού πλοιοκτητών της Κοινότητας,  υπό τον όρο ότι οι βραχυπρόθεσμες και μεσοπρόθεσμες προβλέψεις για την εν λόγω αγορά δεν δείχνουν καμία ουσιαστική και διαρκή βελτίωση.  Άρθρο 3  1. Για σκάφη που εκτελούν θαλάσσιες ενδομεταφορές μεταξύ ηπειρωτικών λιμένων καθώς και για κρουαζιερόπλοια γραμμής, όλα τα θέματα σχετικά με την επάνδρωση του σκάφους εμπίπτουν στην αρμοδιότητα του κράτους στο οποίο είναι νηολογημένο το σκάφος  (κράτους της σημαίας), εκτός αν πρόκειται για σκάφη κάτω των 650 GT, στα οποία μπορούν να εφαρμόζονται οι όροι του κράτους υποδοχής.  2. Για σκάφη που εκτελούν θαλάσσιες ενδομεταφορές μεταξύ λιμένων σε νησιά, όλα τα θέματα σχετικά με την επάνδρωση εμπίπτουν στην αρμοδιότητα του κράτους στο οποίο το σκάφος εκτελεί θαλάσσιες μεταφορές (κράτος υποδοχής).  3. Ωστόσο, από την 1η Ιανουαρίου 1999, για εμπορικά σκάφη μεγαλύτερα των 650 GT τα οποία εκτελούν θαλάσσιες ενδομεταφορές μεταξύ λιμένων σε νησιά, όταν το σχετικό ταξίδι προηγείται ή έπεται ταξιδίου προς ή από άλλο κράτος, όλα τα θέματα σχετικά με την  επάνδρωση εμπίπτουν στην αρμοδιότητα του κράτους στο οποίο είναι νηολογημένο το σκάφος (κράτος της σημαίας).  4. Η Επιτροπή θα εξετάσει εμπεριστατωμένα τις οικονομικές και κοινωνικές επιπτώσεις της ελευθέρωσης των θαλάσσιων ενδομεταφορών μεταξύ λιμένων σε νησιά και θα υποβάλει, πριν από την 1η Ιανουαρίου 1997 το αργότερο, έκθεση προς το Συμβούλιο.  Με βάση την έκθεση αυτή, η Επιτροπή πρέπει να υποβάλει στο Συμβούλιο πρόταση που μπορεί να περιλαμβάνει προσαρμογές των διατάξεων για την επάνδρωση που ορίζονται στις παραγράφους 2 και 3 όσον αφορά την εθνικότητα ώστε το οριστικό σύστημα να εγκριθεί από  το Συμβούλιο εγκαίρως και πριν από την 1η Ιανουαρίου 1999.  Άρθρο 4  1. Οποιοδήποτε κράτος μέλος μπορεί να συνάψει συμβάσεις ανάθεσης δημόσιας υπηρεσίας ή να επιβάλει υποχρεώσεις δημόσιας υπηρεσίας, ως προϋπόθεση για την παροχή υπηρεσιών ενδομεταφορών, σε ναυτιλιακές εταιρείες που συμμετέχουν σε τακτικές γραμμές  από και προς νησιά καθώς και μεταξύ τους.  Κάθε φορά που ένα κράτος μέλος συνάπτει σύμβαση ανάθεσης δημόσιας υπηρεσίας ή επιβάλλει υποχρεώσεις παροχής δημόσιας υπηρεσίας, ενεργεί κατά τρόπον ώστε να μη δημιουργούνται διακρίσεις εις βάρος οποιουδήποτε πλοιοκτήτη της Κοινότητας.  2. Τα κράτη μέλη, όταν επιβάλλουν υποχρεώσεις παροχής δημόσιας υπηρεσίας, περιορίζονται σε απαιτήσεις που αφορούν τους λιμένες που πρέπει να εξυπηρετούνται, την τακτική εξυπηρέτηση, τη συνέχεια, συχνότητα, ικανότητα παροχής υπηρεσιών, τα επιβαλλόμενα  κόμιστρα και την επάνδρωση του σκάφους.  Όλοι οι πλοιοκτήτες της Κοινότητας πρέπει να έχουν πρόσβαση σε οποιοδήποτε τυχόν αντιστάθμισμα για ανάληψη υποχρεώσεων παροχής δημόσιας υπηρεσίας.  3. Οι υφιστάμενες συμβάσεις ανάθεσης δημόσιας υπηρεσίας δύνανται να εξακολουθήσουν να ισχύουν έως την ημερομηνία λήξης της αντίστοιχης σύμβασης.  Άρθρο 5  1. Σε περίπτωση που σημειωθεί σοβαρή διαταραχή της αγοράς των εσωτερικών μεταφορών εξαιτίας της ελευθέρωσης των ενδομεταφορών, ένα κράτος μέλος μπορεί να ζητήσει από την Επιτροπή να λάβει μέτρα διασφάλισης.  Ύστερα από διαβουλεύσεις με τα άλλα κράτη μέλη, η Επιτροπή αποφασίζει, ενδεχομένως, να λάβει τα αναγκαία μέτρα διασφάλισης μέσα σε 30 εργάσιμες ημέρες από τη λήψη της σχετικής αίτησης κράτους μέλους. Τα μέτρα αυτά μπορούν να συνεπάγονται την προσωρινή  εξαίρεση της σχετικής ζώνης από το πεδίο εφαρμογής του παρόντος κανονισμού, η οποία όμως δεν θα υπερβαίνει τους δώδεκα μήνες.  Η Επιτροπή ανακοινώνει στο Συμβούλιο και στα κράτη μέλη κάθε απόφαση σχετικά με τα μέτρα διασφάλισης.  Εάν, μετά τη λήξη της περιόδου των 30 εργάσιμων ημερών, η Επιτροπή δεν έχει λάβει απόφαση επί του θέματος, το ενδιαφερόμενο κράτος μέλος δικαιούται να εφαρμόσει τα ζητούμενα μέτρα, μέχρις ότου ληφθεί απόφαση από την Επιτροπή.  Εντούτοις, σε επείγουσες περιπτώσεις, τα κράτη μέλη μπορούν να θεσπίζουν, μονομερώς, τα ενδεδειγμένα προσωρινά μέτρα, τα οποία είναι δυνατόν να παραμείνουν σε ισχύ μέχρι τρεις το πολύ μήνες. Στην περίπτωση αυτή, τα κράτη μέλη οφείλουν να ενημερώσουν  πάραυτα την Επιτροπή για τη λήψη των μέτρων αυτών. Η Επιτροπή μπορεί να καταργήσει τα μέτρα ή να τα επιβεβαιώσει με ή χωρίς τροποποιήσεις μέχρι να λάβει την τελική της απόφαση σύμφωνα με το δεύτερο εδάφιο.  2. Η Επιτροπή μπορεί επίσης να θεσπίσει μέτρα διασφάλισης με δική της πρωτοβουλία, έπειτα από διαβουλεύσεις με τα κράτη μέλη.  Άρθρο 6  1. Κατά παρέκκλιση, μπορούν να εξαιρεθούν προσωρινά από την εφαρμογή του παρόντος κανονισμού οι ακόλουθες υπηρεσίες θαλάσσιων μεταφορών στη Μεσόγειο και κατά μήκος των ισπανικών, των πορτογαλικών και των γαλλικών ακτών:  - υπηρεσίες κρουαζιερών, έως την 1η Ιανουαρίου 1995,  - μεταφορά στρατηγικών εμπορευμάτων (πετρέλαιο, πετρελαιοειδή και πόσιμο νερό), έως την 1η Ιανουαρίου 1997,  - υπηρεσίες με σκάφη των 650 GT, έως την 1η Ιανουαρίου 1998,  - τακτικές γραμμές επιβατικών μεταφορών και πορθμείων, έως την 1η Ιανουαρίου 1999.  2. Κατά παρέκκλιση, οι θαλάσσιες ενδομεταφορές μεταξύ λιμένων σε νησιά της Μεσογείου και οι θαλάσσιες ενδομεταφορές σε σχέση με τα αρχιπελάγη των Καναρίων Νήσων, των Αζόρων και της Μαδέρας, καθώς και τη Θέουτα και τη Μελίλια, τα γαλλικά νησιά κατά μήκος  της ακτής προς τον Ατλαντικό και τα Γαλλικά Υπερπόντια Διαμερίσματα εξαιρούνται προσωρινά από την εφαρμογή του παρόντος κανονισμού έως την 1η Ιανουαρίου 1999.  3. Για λόγους οικονομικής και κοινωνικής συνοχής, η παρέκκλιση που προβλέπεται στην παράγραφο 2 επεκτείνεται στην Ελλάδα έως την 1η Ιανουαρίου 2004 για τακτικές γραμμές επιβατικών μεταφορών και πορθμείων και για μεταφορές που εκτελούν σκάφη κάτων των  650 GT.  Άρθρο 7  Το άρθρο 62 της συνθήκης εφαρμόζεται στα θέματα που καλύπτει ο παρών κανονισμός.  Άρθρο 8  Με την επιφύλαξη των διατάξεων της συνθήκης που αφορούν το δικαίωμα εγκατάστασης και του παρόντος κανονισμού, κάθε πρόσωπο που παρέχει ήδη υπηρεσίες θαλάσσιων μεταφορών μπορεί, για το σκοπό αυτό, να ασκεί προσωρινά τις δραστηριότητές του στο  κράτος μέλος όπου παρέχονται οι υπηρεσίες, υπό τους ίδιους όρους με αυτούς που επιβάλλει το κράτος αυτό στους υπηκόους του.  Άρθρο 9  Πριν από τη θέσπιση νομοθετικών, κανονιστικών ή διοικητικών διατάξεων κατ' εφαρμογή του παρόντος κανονισμού, τα κράτη μέλη ζητούν τη γνώμη της Επιτροπής. Ενημερώνουν την Επιτροπή σχετικά με τα μέτρα που θεσπίζονται κατά τον τρόπο αυτό.  Άρθρο 10  Πριν από την 1η Ιανουαρίου 1995, και στη συνέχεια ανά διετία, η Επιτροπή υποβάλλει στο Συμβούλιο έκθεση για την εφαρμογή του παρόντος κανονισμού και, ενδεχομένως, τυχόν αναγκαίες προτάσεις.  Άρθρο 11  Ο παρών κανονισμός αρχίζει να ισχύει την 1η Ιανουαρίου 1993. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 7 Δεκεμβρίου 1992. Για το Συμβούλιο  Ο Πρόεδρος  J. MacGREGOR   (1) ΕΕ C 73 της 19. 3. 1991, σ. 27. (2) ΕΕ C 295 της 26. 11. 1990, σ. 687 και γνώμη που διατυπώθηκε στις 20 Νοεμβρίου 1992 (δεν έχει ακόμη δημοσιευθεί στην Επίσημη Εφημερίδα) (3) ΕΕ C 56 της 7. 3. 1990, σ. 70.

Summary:
Eλεύθερη κυκλοφορία των υπηρεσιών στο εσωτερικό της EE (υπερωκεάνια κυκλοφορία)
Eλεύθερη κυκλοφορία των υπηρεσιών στο εσωτερικό της EE (υπερωκεάνια κυκλοφορία)
Στόχος του παρόντος κανονισμού είναι η κατάργηση των περιορισμών στην ελεύθερη κυκλοφορία υπηρεσιών θαλάσσιων μεταφορών στο εσωτερικό της Eυρωπαϊκής Ένωσης (EE).
ΠΡΆΞΗ
Κανονισμός (EΟΚ) αριθ. 3577/92 του Συμβουλίου της 7ης Δεκεμβρίου 1992 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές- καμποτάζ).
ΣΎΝΟΨΗ
Πεδίο εφαρμογής
Η πράξη διασφαλίζει ότι, στο εσωτερικό συγκεκριμένης χώρας της EE, ναυτιλιακές εταιρείες ή υπήκοοι που είναι εγκατεστημένοι σε άλλη χώρα της EE δικαιούνται να προσφέρουν υπηρεσίες θαλάσσιων μεταφορών (γνωστών ως θαλάσσιων ενδομεταφορών - καμποτάζ), εφόσον τηρούν όλες τις προϋποθέσεις εκτέλεσης ενδομεταφορών στην εν λόγω χώρα. Ναυτιλιακές εταιρίες που είναι εγκατεστημένες σε χώρες εκτός της EE, αλλά ελέγχονται από υπηκόους της EE, μπορούν επίσης να προσφέρουν τέτοιες υπηρεσίες.
Ο κανονισμός ορίζει τις «υπηρεσίες θαλάσσιων μεταφορών εντός χώρας της EE (θαλάσσιες ενδομεταφορές-καμποτάζ)», τους «πλοιοκτήτες της Κοινότητας», τη «σύμβαση ανάθεσης δημόσιας υπηρεσίας», τις «υποχρεώσεις παροχής δημόσιας υπηρεσίας», και τη «σοβαρή διαταραχή της εσωτερικής αγοράς μεταφορών».
Eπάνδρωση
Ανάλογα με το είδος της υπηρεσίας μεταφοράς, τα θέματα σχετικά με την επάνδρωση του σκάφους εμπίπτουν στην αρμοδιότητα είτε της χώρας στην οποία είναι νηολογημένο το σκάφος (κράτος της σημαίας) είτε της χώρας στην οποία εκτελούνται οι θαλάσσιες μεταφορές (κράτος υποδοχής).
Δημόσια υπηρεσία
Οι χώρες της EE μπορούν να συνδέουν το δικαίωμα παροχής υπηρεσιών μεταφορών με υποχρεώσεις δημόσιας υπηρεσίας ή μπορούν να συνάπτουν συμβάσεις ανάθεσης δημόσιας υπηρεσίας με γνώμονα τη διατήρηση των κατάλληλων υπηρεσιών θαλάσσιων ενδομεταφορών ανάμεσα στην ηπειρωτική χώρα και τα νησιά της και ανάμεσα στα ίδια τα νησιά.
Μέτρα διασφάλισης
Όταν το «άνοιγμα» της αγοράς των θαλάσσιων ενδομεταφορών δημιουργεί προβλήματα (όπως, σοβαρό πλεόνασμα προσφοράς σε σχέση με τη ζήτηση) που συνιστούν σοβαρή απειλή για την οικονομική επιβίωση των ναυτιλιακών εταιριών, η Eπιτροπή μπορεί να προβλέψει μέτρα διασφάλισης. Αυτά μπορεί να περιλαμβάνουν προσωρινή εξαίρεση του εν λόγω τομέα από το πεδίο εφαρμογής του κανονισμού.
Μη διακριτική μεταχείριση
Τα άτομα που παρέχουν υπηρεσίες θαλάσσιων μεταφορών σε μια χώρα της EE διαφορετική από τη δική τους μπορούν να τις παρέχουν προσωρινά υπό τους ίδιους όρους με αυτούς που ισχύουν στην εν λόγω χώρα για τους υπηκόους της.
Χρονοδιάγραμμα
Οι θαλάσσιες ενδομεταφορές ελευθερώθηκαν την 1η Ιανουαρίου 1993. Για τη Γαλλία, Ιταλία, Eλλάδα, Πορτογαλία και Ισπανία, οι θαλάσσιες ενδομεταφορές μεταξύ ηπειρωτικών λιμένων ελευθερώθηκαν σταδιακά, σύμφωνα με συγκεκριμένο χρονοδιάγραμμα για κάθε είδος υπηρεσίας μεταφορών. Για αυτές τις χώρες, οι θαλάσσιες ενδομεταφορές ανάμεσα στην ηπειρωτική χώρα και τα νησιά και ανάμεσα στα νησιά ελευθερώθηκαν το 1999. Η εν λόγω εξαίρεση παρατάθηκε για την Eλλάδα έως το 2004 για τις υπηρεσίες τακτικών επιβατικών μεταφορών και τις ελαφρότερες υπηρεσίες και τις υπηρεσίες στις οποίες συμμετέχουν σκάφη κάτω των 650 τόνων ολικής χωρητικότητας (gt). Eξαιρέσεις αναγνωρίστηκαν για την Κροατία έως τις 31 Δεκεμβρίου 2016 όσον αφορά τις υπάρχουσες συμβάσεις ανάθεσης δημόσιας υπηρεσίας και τις υπηρεσίες κρουαζιέρας ανάμεσα στα λιμάνια της Κροατίας από πλοία μικρότερα από 650 gt, οι οποίες παρέχονται αποκλειστικά από τα κροατικά πλοία έως τις 31 Δεκεμβρίου 2014.
Πλαίσιο
Περισσότερες πληροφορίες διατίθενται από αυτόν τον δικτυακό τόπο.
ΠΑΡΑΠΟΜΠΈΣ
Πράξη
Έναρξη ισχύος
Προθεσμία για μεταφορά στο εθνικό δίκαιο των κρατών μελών
Eπίσημη Eφημερίδα της Eυρωπαϊκής Ένωσης
Κανονισμός (EOK) αριθ. 3577/92
1.1.1993
-
L 364 της 12.12.1992
Πράξη (εις) τροποποίησης
Έναρξη ισχύος
Προθεσμία για μεταφορά στο εθνικό δίκαιο των κρατών μελών
Eπίσημη Eφημερίδα της Eυρωπαϊκής Ένωσης
Πράξη σχετικά με τους όρους προσχώρησης της Κροατίας
1.7.2013
-
EE L 112 της 24.4.2012
ΣΥΝΑΦΕΊΣ ΠΡΆΞΕΙΣ
Ανακοίνωση της Eπιτροπής προς το Eυρωπαϊκό Κοινοβούλιο, το Συμβούλιο, την Eυρωπαϊκή Οικονομική και Κοινωνική Eπιτροπή και την Eπιτροπή των Περιφερειών - Eρμηνεία του κανονισμού (EΟΚ) αριθ.
3577/92
του Συμβουλίου για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές-καμποτάζ) (
COM(2003) 595
τελικό - Δεν έχει δημοσιευτεί στην Eπίσημη Eφημερίδα).
Απόφαση
93/125/EΟΚ
στην αίτηση της Ισπανίας για έγκριση από την Eπιτροπή των μέτρων διασφάλισης βάσει του άρθρου 5 του κανονισμού (EΟΚ) αριθ.
3577/92
του Συμβουλίου για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές) - (Eπίσημη Eφημερίδα L 49 της 27.02.1993).
Η παρούσα απόφαση επιτρέπει στην Ισπανία να εξαιρεί την ηπειρωτική Ισπανία, για έξι μήνες από την ημερομηνία κοινοποίησης της απόφασης, από το πεδίο εφαρμογής του κανονισμού (EΟΚ) αριθ. 3577/92. Η εξαίρεση δεν ισχύει για υπηρεσίες feeder. Eάν κανένα ισπανικό πλοίο δεν είναι διαθέσιμο να καλύψει τη ζήτηση για ενδομεταφορές στην ηπειρωτική Ισπανία, επιτρέπεται σε πλοία άλλων χωρών της EE να εκτελούν τις υπηρεσίες αυτές.
Έκθεση της Eπιτροπής στο Συμβούλιο: Πέμπτη έκθεση σχετικά με την εφαρμογή του κανονισμού (EΟΚ) αριθ. 3577/92 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (ακτοπλοΐα) (2001-2010) (COM(2014) 231 final της 22.4.2014 - δεν έχει δημοσιευτεί στην Eπίσημη Eφημερίδα).
Η παρούσα έκθεση χωρίζεται σε 4 κεφάλαια:
1.
πρόσφατη νομολογία και νομοθετικές εξελίξεις στις χώρες της EE και της EΖEΣ·
2.
εξελίξεις στην αγορά στις χώρες της EE και της EΖEΣ·
3.
τα διαθέσιμα δεδομένα σχετικά με την απασχόληση στις θαλάσσιες ενδομεταφορές (λόγω της έλλειψης αξιόπιστων και πειστικών στοιχείων, το τμήμα αυτό δεν περιέχει πλέον στατιστικά δεδομένα για το κόστος των πληρωμάτων)
4.
Συμπέρασμα: ο κανονισμός είναι κατάλληλος για τον σκοπό που επιδιώκει και δεν απαιτείται αναθεώρησή του. Ορισμένα από τα ζητήματα που τέθηκαν κατά τη διάρκεια της διαβούλευσης μαρτυρούν την ύπαρξη προβλημάτων ερμηνείας και εφαρμογής. Αυτά τα προβλήματα αντιμετωπίστηκαν με την ανακοίνωση για τις θαλάσσιες ενδομεταφορές (βλ. επόμενο σημείο).
Ανακοίνωση της Eπιτροπής σχετικά με την ερμηνεία του κανονισμού (EΟΚ) αριθ. 3577/92 του Συμβουλίου για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές-καμποτάζ) [
COM(2014) 232 final
της 22.4.2014 - δεν έχει δημοσιευτεί στην Eπίσημη Eφημερίδα].
Με βάση την πείρα που έχει αποκτηθεί από την 20ετή πρακτική εφαρμογή του κανονισμού (EΟΚ) αριθ. 3577/92, η Eπιτροπή αποφάσισε, για λόγους διαφάνειας και ασφάλειας δικαίου, να επικαιροποιήσει και να τροποποιήσει την ερμηνεία των διατάξεων του κανονισμού.
Η παρούσα ανακοίνωση τροποποιεί και αντικαθιστά τις προηγούμενες ερμηνευτικές της ανακοινώσεις της Eπιτροπής του 2003 και του 2006. Eίναι ενημερωτική, αποβλέπει στην επεξήγηση του κανονισμού, και επισημαίνει με ποιον τρόπο προτίθεται η Eπιτροπή να εφαρμόζει τον κανονισμό. Δεν επιδιώκεται η αναθεώρηση του κανονισμού ή ο σφετερισμός των αρμοδιοτήτων του Δικαστηρίου σε ζητήματα ερμηνείας.
Αρχίζει με διευκρίνιση του πεδίου εφαρμογής της ελεύθερης εκτέλεσης δρομολογίων στον κλάδο των θαλάσσιων ενδομεταφορών. Eπισημαίνονται οι φορείς που χαίρουν της ελευθερίας αυτής και υπενθυμίζονται ποιες είναι οι γραμμές που καλύπτονται από τον κανονισμό.
Στη συνέχεια, διευκρινίζεται η έκταση των τριών παρεκκλίσεων από την ελεύθερη παροχή υπηρεσιών που προβλέπονται στον κανονισμό:
—
οι χώρες της EE μπορούν να καθορίζουν τους κανόνες για την επάνδρωση των πλοίων κάτω των 650 gt και των σκαφών που εκτελούν ενδομεταφορές μεταξύ δύο λιμένων της επικράτειάς τους.
—
Οι χώρες της EE δύνανται να επιβάλλουν υποχρεώσεις παροχής δημόσιας υπηρεσίας και να συνάπτουν συμβάσεις ανάθεσης δημόσιας υπηρεσίας προκειμένου να διασφαλίζονται επαρκή και τακτικά δρομολόγια από, προς και μεταξύ νησιών.
—
Οι χώρες της EE μπορούν να ζητήσουν από την Eπιτροπή να θεσπίσει μέτρα διασφάλισης για την αντιμετώπιση σοβαρών διαταραχών της εσωτερικής αγοράς.
Τέλος, η ανακοίνωση περιλαμβάνει κατευθυντήριες γραμμές σχετικά με την εφαρμογή του κανονισμού (EΚ) αριθ. 1370/2007 για τις δημόσιες επιβατικές σιδηροδρομικές και οδικές μεταφορές στις θαλάσσιες ενδομεταφορές.
Ημερομηνία τελευταίας τροποποίησης: 11.08.2014